31990R2321
L 212/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 2321/90 AL CONSILIULUI
din 24 iulie 1990
privind încheierea Acordului dintre Comunitatea Economică Europeană și Republica Capului Verde privind pescuitul în largul coastelor Capului Verde
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere Actul de aderare a Spaniei și Portugaliei, în special articolul 155 alineatul (2) litera (b),
având în vedere propunerea Comisiei,
având în vedere avizul Parlamentului European (1),
întrucât Comunitatea și Republica Capului Verde au negociat și parafat un acord privind pescuitul care prevede posibilități de pescuit pentru pescarii comunitari în apele aflate sub suveranitatea sau jurisdicția Capului Verde;
întrucât, în conformitate cu articolul 155 alineatul (2) litera (b) din Actul de aderare a Spaniei și Portugaliei, Consiliul are competența să determine procedurile corespunzătoare pentru a lua în considerare în totalitate sau parțial interesele Insulelor Canare, atunci când adoptă decizii, de la caz la caz, în special ținând seama de încheierea acordurilor în domeniul pescuitului cu țări terțe; întrucât cazul în speță impune stabilirea procedurilor respective;
întrucât este în interesul Comunității să aprobe acest acord,
ADOPTĂ PREZENTUL REGULAMENT:
Articolul 1
Acordul dintre Comunitatea Economică Europeană și Republica Capului Verde privind pescuitul în largul coastelor Capului Verde se aprobă în numele Comunității.
Textul acordului se anexează la prezentul regulament.
Articolul 2
Pentru a lua în considerare interesele Insulelor Canare, acordul prevăzut la articolul 1 și, în măsura în care este necesar pentru aplicarea acestuia, dispozițiile politicii comune în domeniul pescuitului cu privire la conservarea și gestionarea rezervelor de pește se aplică și navelor care navighează sub pavilionul Spaniei, înregistrate în mod permanent în registrele autorităților relevante la nivel local („registros de base”) în Insulele Canare, în condițiile specificate la nota 6 din anexa I la Regulamentul (CEE) nr. 1135/88 al Consiliului din 7 martie 1988 privind definirea conceptului de „produse originare” și metodele de cooperare administrativă în comerțul dintre teritoriul vamal al Comunității, Ceuta și Melilla și Insulele Canare (2), astfel cum a fost modificat prin Regulamentul (CEE) nr. 3902/89 (3).
Articolul 3
Președintele Consiliului procedează la notificarea prevăzută la articolul 14 din acord (4).
Articolul 4
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iulie 1990.